CELEX: 
Language: sl
Date: 2018-04-30 00:00:00
Title: DELEGIRANA UREDBA KOMISIJE (EU) …/… o dopolnitvi Uredbe (EU) št. 1143/2014 Evropskega parlamenta in Sveta glede ocen tveganja v zvezi z invazivnimi tujerodnimi vrstami

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Uredba (EU) št. 1143/2014 o invazivnih tujerodnih vrstah (v nadaljnjem besedilu: uredba o ITV) določa okvir za obravnavo vpliva invazivnih tujerodnih vrst na biotsko raznovrstnost in povezane ekosistemske storitve ter na Komisijo prenaša pooblastilo, da sprejema, posodablja in pregleduje seznam invazivnih tujerodnih vrst, ki zadevajo Unijo. Komisiji pomaga odbor, ki ga sestavljajo predstavniki držav članic (v nadaljnjem besedilu: odbor ITV). 
            
            
               Predpogoj za uvrstitev vrste na seznam invazivnih tujerodnih vrst, ki zadevajo Unijo, je temeljita ocena tveganja za navedeno vrsto, ki temelji na trdni znanstveni podlagi in vključuje vse elemente iz člena 5(1) uredbe o ITV.  
            
            
               V členu 5(1) uredbe o ITV so določeni vsi elementi, potrebni za oceno tveganja, na kateri lahko temelji postopek odločanja. V uredbi o ITV se priznava, da bi bilo navedene elemente koristno nadalje opredeliti in navesti tudi metodologijo za oceno tveganja. Poleg tega se lahko znanstvene prakse na področju ocene tveganja spremenijo in te spremembe je nato treba vključiti v pripravo ocene tveganja za namene uredbe o ITV. 
            
            
               Člen 5(3) uredbe o ITV na Komisijo prenaša pooblastilo, da sprejme delegirane akte, s katerimi podrobneje določi vrste sprejemljivih dokazov, da so se invazivne tujerodne vrste zmožne naseliti in širiti, ter pripravi podroben opis elementov ocene tveganja, vključno z metodologijo, ki se uporabi pri oceni tveganja, pri kateri se upoštevajo ustrezni nacionalni in mednarodni standardi ter potreba po prednostni razvrstitvi ukrepov proti invazivnim tujerodnim vrstam, ki so povezane z znatnimi škodljivimi vplivi na biotsko raznovrstnost ali povezane ekosistemske storitve ali bi lahko imele take škodljive vplive ter imajo ali bi lahko imele take škodljive vplive na človekovo zdravje ali gospodarstvo, kar šteje za dodaten dejavnik pri prednostnem razvrščanju. 
            
            
               Treba je upoštevati spodaj opredeljene vidike. 
            
            
               Metodologija je sistem metod, ki se uporabljajo za posamezno področje raziskav ali dejavnosti. Namen te delegirane uredbe ni razviti nove metode, protokola ali predloge za oceno tveganja, ki bi nadomestila obstoječe in veljavne znanstvene prakse na tem področju. Ravno nasprotno bi se morala katera koli metoda, protokol ali predloga za oceno tveganja šteti kot sprejemljivo in veljavno orodje za namene uredbe o ITV, pod pogojem da se skupni elementi, kot so nadalje opredeljeni v tej delegirani uredbi, ustrezno upoštevajo.
            
            
               Oceno tveganja in obvladovanje tveganja bi bilo treba jasno ločiti: z oceno tveganja se oceni verjetnost vnosa in širjenja organizma ter možne posledice, tj. povezana tveganja. Obvladovanje tveganja pa zajema ocenjevanje in izbiro možnosti in ukrepov, s katerimi takšna tveganja zmanjšamo ali se jim izognemo. Ocena tveganja in obvladovanje tveganja skupaj tvorita postopek, imenovan analiza tveganja. Zato se ocena tveganja skupaj z oceno in izbiro možnosti obvladovanja šteje kot del orodja, ki odboru ITV omogoča opravljanje njegovih nalog, povezanih z obvladovanjem tveganja.  
            
            
               Zato mora biti ocena tveganja podprta z dokazi, natančna in zanesljiva, njen rezultat pa bi morali biti dejstva in znanstveni dokazi. Zato bi morala temeljiti na najboljših razpoložljivih informacijah, po možnosti na strokovno pregledanih znanstvenih virih. Če takšnih znanstvenih virov ni ali jih je treba dopolniti, se lahko uporabijo tudi siva literatura, mnenja strokovnjakov in drugi viri, če je sklic nanje ustrezno naveden in jim je priložena ocena negotovosti. Ta delegirana uredba določa smernice za pripravo in vrednotenje ocen tveganja ter raven podrobnosti in kakovosti, ki ju je treba z oceno tveganja doseči. Olajšala bo delo Komisiji, državam članicam in znanstvenemu forumu ter bo Komisiji in odboru ITV v pomoč pri odločanju.
            
            
               2.POSVETOVANJA PRED SPREJETJEM AKTA
            
            
               Ta delegirana uredba je bila pripravljena na podlagi številnih študij in najboljše dostopne znanstvene literature. 
            
            
               Poleg tega je pri njeni pripravi tesno sodeloval znanstveni forum
                  1
               , ki je skupina strokovnjakov, ustanovljena z uredbo o ITV, pooblaščena za znanstveno svetovanje v zvezi z njenim izvajanjem. Znanstveni forum je sestavljen iz predstavnikov znanstvene skupnosti, ki jih imenujejo države članice, kot je določeno v členu 28 uredbe o ITV. Razprave, ki naj bi bile v pomoč pri pripravi te delegirane uredbe, so v okviru tega foruma potekale na štirih sestankih: 4. aprila 2016 in 21. junija 2016 je potekala razprava o metodologiji ocene tveganja, 6. oktobra 2016 in 9. februarja 2017 pa je potekala razprava o osnutku besedila te delegirane uredbe.
            
            
               Javnost je lahko od 27. novembra 2017 do 25. decembra 2017 predložila svoje mnenje o osnutku delegirane uredbe. Prejetih je bilo skupno 69 prispevkov
                  2
               . V naslednjih odstavkih so povzeti prispevki in njihovo upoštevanje. 
            
            
               Nekateri anketiranci so pristop iz osnutka pohvalili. Drugi so bili bolj kritični in čeprav so bile izpostavljene nekatere ustrezne točke, se drugi komentarji niso nanašali na Delegirano uredbo, temveč bolj splošno na različne vidike politike EU o ITV in zato niso bili nadalje obravnavani. Komentarji so se med drugim nanašali na obvladovanje tveganja, postopek za sestavo seznama vrst, ki zadevajo Unijo, postopek odločanja odbora ITV, sestavo znanstvenega foruma, kakovost obstoječih ocen tveganja in stroškovno učinkovitost uvrstitve vrst na seznam Unije. 
            
            
               Uredba o ITV navaja, da je pri oceni tveganja potreben opis znane uporabe in koristi neke vrste. S tem se določi okvir za oceno tveganj, ki jih predstavlja vrsta. Tako je na primer koristno vedeti, če se z vrsto trguje, in imeti podatke o obsegu trgovine, da bi lahko ocenili možnost vnosa, pomen nekaterih poti vnosa in pritisk propagul. Vendar za oceno tveganja vnosa, naselitve in širjenja vrste ni potrebna celovita ekonomska analiza koristi vrste ali neposrednih in posrednih ekonomskih stroškov ter finančnih posledic za podjetja, vključno s številom povezanih delovnih mest, in uvrstitve vrste na seznam, kot so predlagale nekatere zainteresirane strani. 
            
            
               Nekateri so predlagali, da se verjetnost vnosa in širjenja ter razširjenosti vrst oceni posebej za območja, pomembna za Skupnost, in posebna varstvena območja, določena v skladu z direktivama o naravi
                  3
               . To ni potrebno, saj področje uporabe uredbe o ITV vključuje, vendar ni omejeno na podporo navedenih direktiv. Iz tega sledi, da bi morala ocena tveganja vsebovati opis vplivov na vse prizadete habitate, kot so predlagale nekatere zainteresirane strani, namesto da bi se opis omejil na ogrožene habitate. Delegirani akt je bil prilagojen tako, da odraža ta predlog. V zvezi z zmožnostjo vrste za razmnoževanje in širjenje so nekateri predlagali, da se v oceno tveganja vključi ocena najmanjšega števila preživetja sposobne populacije ali analiza sposobnosti preživetja populacije. To so metode, ki se v ohranitveni biologiji uporabljajo za določitev možnosti preživetja ogroženih in občutljivih vrst. Te metode niso posebno primerne za oceno tveganja, da neka vrsta postane invazivna, saj se lahko nekatere invazivne tujerodne vrste naselijo in povzročijo škodo tudi precej pod takšnimi pragovi.
            
            
               3.PRAVNI ELEMENTI DELEGIRANEGA AKTA
            
            
               Kot je navedeno v uvodnem delu, člen 5(3) uredbe o ITV določa pravno podlago za razvoj te delegirane uredbe. Člen 5(3) pooblašča Komisijo, da: 1) podrobneje določi vrste sprejemljivih dokazov za namene točke (b) člena 4(3), npr. zmožnost naselitve in širjenja; 2) pripravi podroben opis uporabe točk od (a) do (h) člena 5(1) in 3) določi metodologijo, ki se uporabi pri pripravi ocene tveganja, pri kateri se upoštevajo ustrezni nacionalni in mednarodni standardi.
            
         
         
            
               V skladu s to delegirano uredbo je treba uresničiti naslednje cilje. 
            
            
               Člen 1 določa uporabo skupnih elementov, ki se upoštevajo pri oceni tveganja. Člen 2 navaja metodologijo, ki določa tudi, da je treba opredeliti vrsto dokazov, ki naj bi podprli oceno tveganja, in sicer tudi v primeru, ko se dokazi nanašajo na člen 4(3)(b) uredbe o ITV. Priloga k tej uredbi pa vsebuje podroben opis uporabe točk od (a) do (h) člena 5(1), tj. elementov, ki jih je treba upoštevati pri pripravi ocene tveganja.
                     
            
            
               DELEGIRANA UREDBA KOMISIJE (EU) …/…
            
            
               z dne 30.4.2018
            
            
               o dopolnitvi Uredbe (EU) št. 1143/2014 Evropskega parlamenta in Sveta glede ocen tveganja v zvezi z invazivnimi tujerodnimi vrstami 
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 1143/2014 Evropskega parlamenta in Sveta z dne 22. oktobra 2014 o preprečevanju in obvladovanju vnosa in širjenja invazivnih tujerodnih vrst
                  4
                in zlasti člena 5(3) Uredbe;
            
            
               ob upoštevanju naslednjega:
            
            
               (1)Komisija je v skladu s členom 4 Uredbe (EU) št. 1143/2014 sprejela seznam invazivnih tujerodnih vrst, ki zadevajo Unijo (v nadaljnjem besedilu: seznam Unije), ki se redno posodablja. Predpogoj za uvrstitev nove vrste na seznam Unije je opravljena ocena tveganja iz člena 5 navedene uredbe (v nadaljnjem besedilu: ocena tveganja). Člen 5(1) Uredbe (EU) št. 1143/2014 v točkah od (a) do (h) določa skupne elemente, ki jih je treba upoštevati pri oceni tveganja (v nadaljnjem besedilu: skupni elementi).
            
            
               (2)Države članice lahko v skladu s členom 4(4) Uredbe (EU) št. 1143/2014 predložijo zahtevke za uvrstitev invazivnih tujerodnih vrst na seznam Unije. Navedenim zahtevkom mora biti priložena ocena tveganja. Obstaja že več metod in protokolov za izvedbo ocene tveganja, ki se uporabljajo in upoštevajo znotraj znanstvene skupnosti na področju bioloških invazij. Treba bi bilo priznati vrednost in zanesljivosti takih metod in protokolov. Da bi učinkovito uporabili obstoječe znanje, bi bilo treba za pripravo ocene tveganja sprejeti katero koli metodo ali protokol, ki vključuje skupne elemente. Vendar pa je treba določiti podroben opis skupnih elementov in metodologijo, ki se uporabi pri oceni tveganja in s katero se morajo uskladiti vse obstoječe metode in protokoli, ter tako zagotoviti, da vse odločitve o uvrstitvi vrst na seznam temeljijo na ocenah tveganja podobne kakovosti in zanesljivosti ter da se ocenjevalcem tveganja dajo na razpolago smernice, kako zajamčiti ustrezno upoštevanje skupnih elementov.
            
            
               (3)Da bi bila ocena tveganja v pomoč pri odločanju na ravni Unije, bi morala biti relevantna za celotno Unijo z izjemo najbolj oddaljenih regij (v nadaljnjem besedilu: območje ocene tveganja). 
            
            
               (4)Da bi ocena tveganja nudila zanesljivo znanstveno osnovo in trdne dokaze, ki bi bili v pomoč pri odločanju, bi morale vse informacije iz te ocene, tudi v zvezi z zmožnostjo vrste za naselitev in širjenje v okolju v skladu s členom 4(3)(b) Uredbe (EU) št. 1143/2014, temeljiti na najboljših razpoložljivih znanstvenih dokazih. Ta vidik bi moral biti vključen v metodologijo, ki se uporablja pri oceni tveganja.  
            
            
               (5)Invazivne tujerodne vrste resno ogrožajo okolje, vendar posamezne vrste niso enako dobro proučene. Če vrsta ni prisotna na območju ocene tveganja ali je prisotna le v majhnem številu, je lahko poznavanje te vrste nepopolno ali ga sploh ni. Ko se poznavanje vrste izpopolni, je morda že prišlo do njenega vnosa ali širjenja znotraj območja ocene tveganja. Zato bi pri oceni tveganja morala obstajati možnost, da se upoštevajo takšno pomanjkljivo poznavanje in nezadostne informacije ter obravnava visoka stopnja negotovosti glede posledic vnosa ali širjenja zadevnih vrst. 
            
            
               (6)Da bi bila ocena tveganja dobra osnova za odločanje, bi se morala njena kakovost strogo nadzirati –
            
            
               SPREJELA NASLEDNJO UREDBO:
            
            
               Člen 1
                  Uporaba skupnih elementov
            
            
               Podroben opis uporabe skupnih elementov iz točk od (a) do (h) člena 5(1) Uredbe (EU) št. 1143/2014 (v nadaljnjem besedilu: skupni elementi) je določen v Prilogi k tej uredbi.
            
            
               Člen 2
                  Metodologija, ki se uporablja pri oceni tveganja 
            
            
               1.Ocena tveganja vključuje skupne elemente, kot so določeni v Prilogi k tej uredbi, in upošteva metodologijo iz tega člena. Ocena tveganja lahko temelji na katerem koli protokolu ali metodi, pod pogojem da so izpolnjene vse zahteve iz te uredbe in Uredbe (EU) št. 1143/2014.
            
         
         
            
               2.Ocena tveganja zajema ozemlje Unije z izjemo najbolj oddaljenih regij (v nadaljnjem besedilu: območje ocene tveganja). 
            
            
               3.Ocena tveganja temelji na najzanesljivejših razpoložljivih znanstvenih informacijah, osnovanih na strokovno pregledanih znanstvenih objavah, vključno z najnovejšimi rezultati mednarodnih raziskav. Če strokovno pregledane znanstvene objave ne obstajajo oziroma so informacije iz takšnih objav pomanjkljive ali za dopolnitev zbranih informacij, lahko znanstveni dokazi zajemajo tudi druge objave, strokovna mnenja, informacije, ki so jih zbrali organi držav članic, uradna obvestila in informacije iz podatkovnih zbirk, vključno z informacijami, zbranimi s pomočjo znanosti za državljane. Vse vire se potrdi in se navede sklic nanje. 
            
            
               4.Uporabljena metoda ali protokol omogoča zaključek ocene tveganja tudi v primeru odsotnosti informacij ali pomanjkljivih informacij o določeni vrsti. V primeru pomanjkljivih informacij se to v oceni tveganja izrecno navede, tako da nobeno vprašanje iz ocene tveganja ne ostane neodgovorjeno.
            
            
               5.Vsak odgovor iz ocene tveganja vključuje oceno ravni negotovosti ali zaupanja, ki velja za ta odgovor in kaže na morebitno odsotnost informacij, potrebnih za odgovor, na njihovo pomanjkljivost ali pa na dejstvo, da si razpoložljivi dokazi nasprotujejo. Ocena ravni negotovosti ali zaupanja, ki velja za odgovor, temelji na dokumentirani metodi ali protokolu. Ocena tveganja vsebuje sklic na navedeno dokumentirano metodo ali protokol. 
            
            
               6.Ocena tveganja v jasni in dosledni obliki vsebuje povzetek svojih sestavnih delov in splošni sklep. 
            
            
               7.Postopek nadzora kakovosti je sestavni del ocene tveganja in zajema vsaj pregled ocene tveganja s strani dveh strokovnih ocenjevalcev. Ocena tveganja vključuje opis postopka nadzora kakovosti. 
            
            
               8.Avtorji ocene tveganja in strokovni ocenjevalci so neodvisni in imajo ustrezno strokovno znanje. 
            
            
               9.Avtorji ocene tveganja in strokovni ocenjevalci ne pripadajo isti instituciji. 
            
            
               Člen 3
                  Začetek veljavnosti
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 30.4.2018
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        Objavljen v registru strokovnih skupin Komisije in drugih podobnih subjektov, številčna oznaka E03276.
               
               
                  
                     (2)
                  
                        https://ec.europa.eu/info/law/better-regulation/initiatives/ares-2017-5777844/feedback_sl.
               
               
                  
                     (3)
                  
                        Direktiva Sveta 92/43/EGS z dne 21. maja 1992 o ohranjanju naravnih habitatov ter prosto živečih živalskih in rastlinskih vrst (UL L 206, 22.7.1992, str. 7) ter Direktiva 2009/147/ES Evropskega parlamenta in Sveta z dne 30. novembra 2009 o ohranjanju prosto živečih ptic (UL L 20, 26.1.2010, str. 7).
               
               
                  
                     (4)
                  
                        UL L 317, 4.11.2014, str. 35. 
               
            
      
    ---documentbreak--- 
      
         
         
            
               PRILOGA
            
            
               Podroben opis skupnih elementov
            
            
            
                     
                        Skupni elementi 
                     
                  
                  
                     
                        Podroben opis 
                     
                  
               
                     
                        Člen 5(1)(a) − opis vrste z njeno taksonomsko opredelitvijo, njeno zgodovino ter njenim naravnim in potencialnim območjem razširjenosti
                     
                  
                  
                     
                        (1) Opis vrste vsebuje dovolj informacij, da je mogoče vrsto identificirati brez dodatne dokumentacije.
                     
                     
                     
                        (2) Obseg ocene tveganja je jasno opredeljen. Medtem ko na splošno velja, da bi morala biti ocena tveganja opravljena za vsako posamezno vrsto, lahko obstajajo primeri, ko je upravičena ena ocena tveganja za več kot eno vrsto (npr. za vrste, ki spadajo v isti rod ter imajo primerljive ali enake značilnosti in vpliv). Jasno se navede, ali ocena tveganja zajema več kot eno vrsto oziroma če izključuje ali vključuje samo nekatere podvrste, nižje taksone, hibride, sorte ali pasme (če da, se navede, katere). Takšne izbire je treba ustrezno upravičiti.
                     
                     
                     
                        (3) Opis taksonomske opredelitve vrste vključuje vse naslednje elemente:
                     
                     
                        taksonomsko družino, red in razred, ki jim vrsta pripada;
                     
                     
                        veljavno znanstveno ime vrste in avtorja tega imena;
                     
                     
                        seznam najobičajnejših sopomenk veljavnega znanstvenega imena;
                     
                     
                        imena, ki se uporabljajo v trgovini;
                     
                     
                        seznam najobičajnejših podvrst, nižjih taksonov, hibridov, sort ali pasem; 
                     
                     
                        informacije o obstoju drugih zelo podobnih vrst: 
                     
                     
                        druge tujerodne vrste s podobnimi invazivnimi značilnostmi, ki se jim je treba izogniti kot nadomestnim vrstam (v tem primeru se lahko pripravi ena ocena tveganja za več vrst skupaj, glej točko 2);
                     
                     
                        druge tujerodne vrste brez podobnih invazivnih značilnosti, ki se lahko uporabijo kot morebitne nadomestne vrste;
                     
                     
                        domorodne vrste, da ne pride do morebitne napačne identifikacije in napačne uporabe ciljnih ukrepov.
                     
                     
                     
                        (4) Opis zgodovine vrste vključuje zgodovino invazije , vključno z informacijami o državah invazije (na območju ocene tveganja in drugje, če je ustrezno), ter navedbo časovnega razporeda prvih opazovanj, naselitve in širjenja.
                     
                     
                     
                        (5) Opis naravnega in potencialnega območja razširjenosti vrste vključuje navedbo celine ali dela celine, podnebnega pasu in habitata, kjer se vrsta navadno pojavlja. Po potrebi je treba navesti, ali bi se vrsta lahko naravno razširila na območje ocene tveganja.  
                     
                     
                  
               
                     
                        Člen 5(1)(b) − opis vzorcev njenega razmnoževanja in širjenja ter dinamike, vključno z oceno, ali obstajajo okoljske razmere, potrebne za razmnoževanje in širjenje
                     
                     
                  
                  
                     
                        (1) Opisi vzorcev razmnoževanja in širjenja vključujejo elemente življenjskega kroga vrste in njenih vedenjskih lastnosti, s katerimi se lahko razloži njena zmožnost naselitve in širjenja, kot so strategija za razmnoževanje ali rast, sposobnost razpršitve, dolgoživost, okoljske in podnebne zahteve, posebne ali splošne značilnosti ter druge ustrezne razpoložljive informacije.
                     
                     
                     
                        (2) Opis vzorcev in dinamike razmnoževanja vključuje vse naslednje elemente: 
                     
                     
                     
                        seznam in opis razmnoževalnih mehanizmov vrste; 
                     
                     
                        oceno, ali na območju ocene tveganja obstajajo primerni okoljski pogoji za razmnoževanje vrste; 
                     
                     
                        navedbo pritiska propagul vrste (npr. število gamet, semen, jajčec ali propagul, število razmnoževalnih ciklusov na leto) za vsakega od navedenih razmnoževalnih mehanizmov v povezavi z okoljskimi pogoji na območju ocene tveganja.
                     
                     
                     
                        (3) Opis vzorcev in dinamike širjenja vključuje vse naslednje elemente:
                     
                     
                        seznam in opis mehanizmov širjenja vrste;
                     
                     
                        oceno, ali na območju ocene tveganja obstajajo primerni okoljski pogoji za širjenje vrste; 
                     
                     
                        navedbo hitrosti širjenja za vse posamezne mehanizme širjenja v povezavi z okoljskimi pogoji na območju ocene tveganja. 
                     
                     
                  
               
                     
                        Člen 5(1)(c) − opis potencialnih poti namernega in nenamernega vnosa in širjenja te vrste, po potrebi tudi proizvodov, s katerimi je ta vrsta na splošno povezana
                     
                     
                  
                  
                     
                        (1) Obravnavajo se vse možne poti vnosa in širjenja. Kot podlaga se uporabi klasifikacija poti, ki jo je pripravila Konvencija o biološki raznovrstnosti
                           1
                        . 
                     
                     
                     
                        (2) Opis poti namernega vnosa vključuje vse naslednje elemente:
                     
                     
                        seznam in opis poti z navedbo njihove pomembnosti in povezanih tveganj (npr. verjetnost vnosa na območje ocene tveganja na podlagi navedenih poti, verjetnost preživetja, razmnoževanja ali povečanja med prevozom in skladiščenjem, zmožnost in verjetnost prehoda z navedenih poti v primeren habitat ali na gostiteljski organizem), po možnosti vključno s podrobnimi informacijami o določenem izvoru in končnem cilju poti; 
                     
                     
                        navedbo pritiska propagul (npr. ocenjeni obseg oziroma število osebkov ali pogostost prehoda po navedenih poteh), vključno z verjetnostjo ponovne invazije po odstranitvi.
                     
                     
                     
                        (3) Opis poti nenamernega vnosa vključuje vse naslednje elemente:
                     
                     
                        seznam in opis poti z navedbo njihove pomembnosti in povezanih tveganj (npr. verjetnost vnosa na območje ocene tveganja na podlagi navedenih poti, verjetnost preživetja, razmnoževanja ali povečanja med prevozom in skladiščenjem, verjetnost neodkritja na točki vstopa, zmožnost in verjetnost prehoda z navedenih poti v primeren habitat ali na gostiteljski organizem), po možnosti vključno s podrobnimi informacijami o določenem izvoru in končnem cilju poti;
                     
                     
                        navedbo pritiska propagul (npr. ocenjeni obseg oziroma število osebkov ali pogostost prehoda po navedenih poteh), vključno z verjetnostjo ponovne invazije po odstranitvi.
                     
                     
                     
                        (4) Opis proizvodov, s katerimi je vnos vrste na splošno povezan, vključuje seznam in opis proizvodov z navedbo povezanih tveganj (npr. obseg trgovinskega toka, verjetnost, da se proizvod okuži ali postane vektor).
                     
                     
                     
                        (5) Opis poti namernega širjenja vključuje vse naslednje elemente:
                     
                     
                        seznam in opis poti z navedbo njihove pomembnosti in povezanih tveganj (npr. verjetnost širjenja znotraj območja ocene tveganja na podlagi navedenih poti, verjetnost preživetja, razmnoževanja ali povečanja med prevozom in skladiščenjem, zmožnost in verjetnost prehoda z navedenih poti v primeren habitat ali na gostiteljski organizem), po možnosti vključno s podrobnimi informacijami o določenem izvoru in končnem cilju poti; 
                     
                     
                        navedbo pritiska propagul (npr. ocenjeni obseg oziroma število osebkov ali pogostost prehoda po navedenih poteh), vključno z verjetnostjo ponovne invazije po odstranitvi.
                     
                     
                     
                        (6) Opis poti nenamernega širjenja vključuje vse naslednje elemente:
                     
                     
                        seznam in opis poti z navedbo njihove pomembnosti in povezanih tveganj (npr. verjetnost širjenja znotraj območja ocene tveganja na podlagi navedenih poti, verjetnost preživetja, razmnoževanja ali povečanja med prevozom in skladiščenjem, težavnost odkrivanja; zmožnost in verjetnost prehoda z navedenih poti v primeren habitat ali na gostiteljski organizem), po možnosti vključno s podrobnimi informacijami o določenem izvoru in končnem cilju poti; 
                     
                     
                        navedbo pritiska propagul (npr. ocenjeni obseg oziroma število osebkov ali pogostost prehoda po navedenih poteh), vključno z verjetnostjo ponovne invazije po odstranitvi.
                     
                     
                     
                        (7) Opis proizvodov, s katerimi je širjenje vrste na splošno povezano, vključuje seznam in opis proizvodov z navedbo povezanih tveganj (npr. obseg trgovine, verjetnost, da se proizvod okuži ali postane vektor).
                     
                     
                  
               
                     
                        Člen 5(1)(d) − temeljita ocena možnosti vnosa, naselitve in širjenja v zadevnih biogeografskih regijah v sedanjih razmerah in razmerah, ki bodo predvidoma nastale zaradi podnebnih sprememb
                     
                  
                  
                     
                        (1) S temeljito oceno bosta na voljo vpogled v tveganje vnosa, naselitve in širjenja v zadevnih biogeografskih regijah na območju ocene tveganja ter razlaga, kako bodo razmere, ki bodo predvidoma nastale zaradi podnebnih sprememb, vplivale na navedena tveganja. 
                     
                     
                     
                        (2) V temeljito oceno navedenih tveganj ni treba vključiti celotnega razpona simulacij na podlagi različnih scenarijev podnebnih sprememb, pod pogojem da se zagotovita ocena verjetnega vnosa, naselitve in širjenja v okviru srednjeročnega scenarija (npr. od 30 do 50 let) in jasna razlaga predpostavk.
                     
                     
                     
                        (3) Tveganja iz točke (1) se lahko opišejo v obliki „verjetnosti“ ali „stopnje“.
                     
                     
                         
                     
                  
               
                     
                        Člen 5(1)(e) − opis sedanje razširjenosti te vrste, vključno z navedbo, ali je ta vrsta že navzoča v Uniji ali sosednjih državah, in projekcijo njene verjetne prihodnje razširjenosti
                     
                  
                  
                     
                        (1) Opis sedanje razširjenosti na območju ocene tveganja ali v sosednjih državah vključuje vse naslednje elemente:
                     
                     
                        seznam biogeografskih regij ali morskih podregij na območju ocene tveganja, kjer je vrsta prisotna in kjer se je naselila;
                     
                     
                        trenutni naselitveni status vrste v posameznih državah članicah in, če je ustrezno, v sosednjih državah.
                     
                     
                     
                        (2) Projekcija verjetne prihodnje razširjenosti na območju ocene tveganja ali v sosednjih državah vključuje vse naslednje elemente:
                     
                     
                        seznam biogeografskih regij ali morskih podregij na območju ocene tveganja, kjer bi se vrsta lahko naselila, zlasti v razmerah, ki bodo predvidoma nastale zaradi podnebnih sprememb;
                     
                     
                        seznam držav članic in, če je ustrezno, sosednjih držav, kjer bi se vrsta lahko naselila, zlasti v razmerah, ki bodo predvidoma nastale zaradi podnebnih sprememb.
                     
                     
                  
               
                     
                        Člen 5(1)(f) − opis škodljivih vplivov na biotsko raznovrstnost in povezane ekosistemske storitve, tudi na domorodne vrste, zaščitena območja, ogrožene habitate, pa tudi človekovo zdravje in varnost ter gospodarstvo, vključno z oceno morebitnih prihodnjih vplivov glede na razpoložljivo znanstveno vedenje
                     
                  
                  
                     
                        (1) Opis razlikuje med znanim vplivom in potencialnim prihodnjim vplivom na biotsko raznovrstnost in povezane ekosistemske storitve. Znani vpliv se opiše za območje ocene tveganja in po potrebi za tretje države (npr. s podobnimi ekološkimi in podnebnimi razmerami). Potencialni prihodnji vpliv se oceni le za območje ocene tveganja. 
                     
                     
                     
                        (2) Opis znanega vpliva in ocena potencialnega prihodnjega vpliva temeljita na najboljših razpoložljivih kvantitativnih in kvalitativnih dokazih. Obseg vpliva se zabeleži ali drugače razvrsti. Pri zabeleženem ali razvrščenem vplivu se doda sklic na zadevno objavo.
                     
                     
                     
                        (3) Opis znanega vpliva in ocena potencialnega prihodnjega vpliva na biotsko raznovrstnost vsebujeta vse naslednje elemente:
                     
                     
                        različne biogeografske regije ali morske podregije, kjer bi se vrsta lahko naselila;
                     
                     
                        prizadete domorodne vrste, vključno z vrstami z rdečega seznama in vrstami, navedenimi v prilogah k Direktivi Sveta 92/43/EGS
                           2
                        , ter vrstami, zajetimi z Direktivo 2009/147/ES Evropskega parlamenta in Sveta
                           3
                        ;
                     
                     
                        prizadete habitate, vključno s habitati z rdečega seznama in habitati, navedenimi v prilogah Direktive 92/43/EGS;
                     
                     
                        prizadeta zaščitena območja;
                     
                     
                        prizadete kemične, fizične ali strukturne značilnosti in delovanje ekosistemov;
                     
                     
                        prizadeto ekološko stanje vodnih ekosistemov ali prizadeto ekološko stanje morskih vod.
                     
                     
                     
                        (4) Opis znanega vpliva in ocena potencialnega prihodnjega vpliva na povezane ekosistemske storitve vsebujeta vse naslednje elemente:
                     
                     
                        storitve oskrbe;
                     
                     
                        storitve uravnavanja;
                     
                     
                        kulturne storitve.
                     
                     
                     
                        (5) Opis znanega vpliva in ocena potencialnega prihodnjega vpliva na človekovo zdravje, varnost in gospodarstvo po potrebi vključujeta informacije o:
                     
                     
                        boleznih, alergijah ali drugih vplivih na ljudi, ki bi lahko izvirali neposredno ali posredno iz vrste;
                     
                     
                        škodi, ki jo neposredno ali posredno povzroči vrsta, s posledicami za varnost ljudi, premoženje ali infrastrukturo;
                     
                     
                        neposrednem ali posrednem motenju gospodarskih ali socialnih dejavnosti (ali drugih posledicah zanje) zaradi prisotnosti vrste. 
                     
                     
                  
               
                     
                        Člen 5(1)(g) − ocena morebitnih stroškov zaradi škode
                     
                  
                  
                     
                        (1) Denarna ali drugačna ocena morebitnih stroškov zaradi škode za biotsko raznovrstnost in ekosistemske storitve vsebuje kvantitativen in/ali kvalitativen opis stroškov, odvisno od informacij, ki so na voljo. Če informacije, ki so na voljo, ne zadostujejo za oceno stroškov za celotno območje ocene tveganja, se uporabijo kvalitativni podatki ali različne študije primerov iz celotne Unije ali tretjih držav, če so na voljo. 
                     
                     
                     
                        (2) Ocena morebitnih stroškov zaradi škode za človekovo zdravje, varnost in gospodarstvo vsebuje kvantitativen in/ali kvalitativen opis stroškov, odvisno od informacij, ki so na voljo. Če informacije, ki so na voljo, ne zadostujejo za oceno stroškov za celotno območje ocene tveganja, se uporabijo kvalitativni podatki ali različne študije primerov iz celotne Unije ali tretjih držav, če so na voljo. 
                     
                     
                  
               
                     
                        Člen 5(1)(h) − opis znane uporabe za to vrsto ter družbenih in gospodarskih koristi te uporabe
                     
                  
                  
                     
                        (1) Opis znanih uporab za to vrsto vključuje seznam in opis znanih uporab v Uniji in po potrebi drugje.
                     
                     
                     
                        (2) Opis družbenih in gospodarskih koristi, ki izhajajo iz znanih uporab za to vrsto, vključuje opis okoljskega, družbenega in gospodarskega pomena vseh posameznih uporab ter kvantitativno in/ali kvalitativno navedbo tistih, ki te koristi imajo, odvisno od informacij, ki so na voljo. Če informacije, ki so na voljo, ne zadostujejo za opis navedenih koristi za celotno območje ocene tveganja, se uporabijo kvalitativni podatki ali različne študije primerov iz celotne Unije ali tretjih držav, če so na voljo. 
                     
                     
                  
               
         
         
            
                  
                     (1)
                  
                        UNEP/CBD/SBSTTA/18/9/Add.1. − Sklici na klasifikacijo poti, ki jo je pripravila Konvencija o biološki raznovrstnosti, se navedejo kot sklici na zadnjo spremenjeno različico navedene klasifikacije. 
               
               
                  
                     (2)
                  
                        Direktiva Sveta 92/43/EGS z dne 21. maja 1992 o ohranjanju naravnih habitatov ter prosto živečih živalskih in rastlinskih vrst (UL L 206, 22.7.1992, str. 7).
               
               
                  
                     (3)
                  
                        Direktiva 2009/147/ES Evropskega parlamenta in Sveta z dne 30. novembra 2009 o ohranjanju prosto živečih ptic (UL L 20, 26.1.2010, str. 7).